આપણું બધું ધ્યાન બહારની સગવડો ઊભી કરવામાં, બહારની સુખસાહ્યબીની પ્રાપ્તિ કરવામાં કેન્દ્રિત થયેલું છે, પણ સાચી હકીકત એ છે કે, આપણી અંદર જ્યાં સુધી ‘સગવડ’ કે ‘સુખ’ ઊભાં નહીં કરીએ ત્યાં સુધી બહારની ચીજો આપણને કશું આપી નહીં શકે. હમણાં એક જુવાનના પિતા એક મનોચિકિત્સકને મળ્યા અને કહ્યું કે, ‘પુત્ર વારંવાર આત્મહત્યાની કોશિશ કરે છે અને અમે તેની આવી દરેક કોશિશને નિષ્ફળ કરી છે, પણ હવે કરવું શું? આ છોકરો ક્યારે શું કરે તેનું શું કહેવાય?’ મનોચિકિત્સકે એ યુવાનની સાથે વાત કરી- ‘કેમ આત્મહત્યા કરવી છે? શું થાય છે? શું મૂંઝવણ છે?’ યુવાને કહ્યું કે, ‘મને કોઈક આવતું દેખાય છે. મને કોઈક મારી ઉપર ધસી આવતું દેખાય છે. મને મારી નાખવા માટે તે આવી રહ્યો છે એટલે એ આવીને મને પતાવી દે તે પહેલાં હું જ મને ખતમ કરી નાખું!’